Vrou vrees vir lewe, maar polisie sit glo hande gevou(Foto: SAPD/Facebook) AfriForum se privaatvervolgingseenheid eis antwoorde van die polisie nadat hulle glo versuim het om ’n slagoffer van geslagsgebaseerde geweld se veiligheid te verseker of die oortreder in hegtenis te neem. Volgens Barry Bateman, woordvoerder van die privaatvervolgingseenheid, is die eenheid deur ’n voormalige werkgewer van ’n slagoffer van geslagsgebaseerde geweld gekontak. Die slagoffer het glo by haar werksplek bedank en na ’n plek van veiligheid gevlug uit vrees vir haar lewe. Haar identiteit word om hierdie rede nie bekend gemaak nie. “Die slagoffer is na bewering in Julie verlede jaar uit haar huis ontvoer en na ’n gastehuis geneem waar sy verkrag is. Die persoon was glo aan haar bekend,” sê Bateman. “Die vermeende ontvoerder en verkragter het glo twee maande nadat die vrou ’n klag by die polisie ingedien het, herhaaldelik op die vrou buite haar huis geskiet.” Volgens Bateman het die polisie in Cleveland – waar die onderskeie sake aangemeld is – tot op hede nog nie die verdagte in hegtenis geneem nie, hoewel hy deur die slagoffer as die oortreder geïdentifiseer is. Adv. Gerrie Nel, hoof van AfriForum se privaatvervolgingseenheid, het ’n skrywe aan lt.genl. Elias Mawela, provinsiale polisiekommissaris in Gauteng, gerig om die eenheid se kommer oor die kwessie uit te spreek. Nel het die polisie se versuim om die klaer se veiligheid te verseker en die verdagte in hegtenis te neem, betreur. Hy sê dit is nóg ’n voorbeeld van hoe die strafregstelsel slagoffers van geslagsgebaseerde geweld faal. “Die president se toespraak op Vrouedag beteken hoegenaamd niks nie as lede van die polisie versuim om hul basiese plig na te kom. Ons voer aan dat die polisie ons kliënt onbeskaamd in die steek gelaat het op elkeen van haar fundamentele regte,” sê Nel. Die privaatvervolgingseenheid verwag dat Mawela ’n sinvolle terugvoer gee oor die ondersoek asook ’n verduideliking oor waarom die verdagte nog nie in hegtenis geneem is nie. “Ons kliënt se lewe is omvergegooi, nie net deur die gruwels van die misdade wat teen haar gepleeg is nie, maar ook die verdere versuim van die polisie om ’n gewelddadige, gewapende verkragter aan te keer.”